### NN 112/2015 (16.10.2015.), Odluka o isplati jednokratnog novčanog primanja iz sredstava koja pripadaju Republici Hrvatskoj kao članu Umirovljeničkog fonda

VLADA REPUBLIKE HRVATSKE

2166

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/11 i 119/14) i članka 2. stavka 2. Zakona o dopuni Zakona o Umirovljeničkom fondu (»Narodne novine«, broj 102/15), Vlada Republike Hrvatske je na sjednici održanoj 14. listopada 2015. godine donijela

ODLUKU

O ISPLATI JEDNOKRATNOG NOVČANOG PRIMANJA IZ SREDSTAVA KOJA PRIPADAJU REPUBLICI HRVATSKOJ KAO ČLANU UMIROVLJENIČKOG FONDA

I.

Ovom Odlukom utvrđuje se krug korisnika, iznos i druga pitanja vezana uz isplatu jednokratnog novčanog primanja korisnicima mirovinskih primanja ostvarenih u obveznom mirovinskom osiguranju na temelju generacijske solidarnosti koje će se isplatiti na teret novčanih sredstava za te namjene iz članka 24. stavka 9. Zakona o Umirovljeničkom fondu (»Narodne novine«, br. 93/05, 41/07, 90/11 i 102/15), koja pripadaju Republici Hrvatskoj kao članu Umirovljeničkog fonda.

II.

Jednokratno novčano primanje isplatit će se korisnicima mirovinskih primanja ostvarenih u Republici Hrvatskoj s prebivalištem u Republici Hrvatskoj u iznosu koji se određuje prema visini mirovinskog primanja u isplati na sljedeći način:

|  |  |
| --- | --- |
| Iznos mirovinskog primanja | Iznos jednokratnog novčanog primanja |
| do 1.000,00 kuna | 325,00 kuna |
| od 1.000,01 kuna do 2.000,00 kuna | 225,00 kuna |
| od 2.000,01 kuna do 3.000,00 kuna | 145,00 kuna |
| od 3.000,01 kuna i više | 100,00 kuna |

III.

Pravo na jednokratno novčano primanje iz točke II. ove Odluke ostvaruju korisnici mirovina i naknada u vezi s profesionalnom rehabilitacijom, priznatih prema općem propisu, korisnici mirovina ostvarenih pod povoljnijim uvjetima iz članka 155. Zakona o mirovinskom osiguranju (»Narodne novine«, br. 157/13, 33/15 i 93/15) i korisnici naknade plaće u vezi s profesionalnom rehabilitacijom, prema propisima o pravima hrvatskih branitelja iz Domovinskog rata i članova njihovih obitelji, osim korisnika koji su, kao jedino pravo iz mirovinskog osiguranja, ostvarili doplatak za tuđu pomoć i njegu i naknadu zbog tjelesnog oštećenja.

IV.

Korisnicima mirovinskih primanja iz točke II. ove Odluke koji su ostvarili mirovinu na temelju međunarodnih ugovora o socijalnom osiguranju ili primjenom pravnih propisa Europske unije u Republici Hrvatskoj i kojima je iznos mirovine iz hrvatskog osiguranja 3.000,01 kuna i veći, jednokratno novčano primanje isplatit će se u skladu s točkom II. ove Odluke.

Korisnicima mirovinskih primanja iz točke II. ove Odluke koji su ostvarili mirovinu na temelju međunarodnih ugovora o socijalnom osiguranju ili primjenom pravnih propisa Europske unije u Republici Hrvatskoj i kojima je iznos mirovine iz hrvatskog osiguranja 3.000,00 kuna i manji, jednokratno novčano primanje isplatit će se u iznosu koji se određuje prema iznosu ukupnog mirovinskog primanja u isplati u Republici Hrvatskoj i iz inozemstva u skladu s točkom II. ove Odluke.

Podatak o iznosu mjesečnog mirovinskog primanja na teret inozemnog nositelja socijalnog osiguranja Hrvatski zavod za mirovinsko osiguranje pribavit će po službenoj dužnosti razmjenom podataka s inozemnim nositeljima socijalnog osiguranja na temelju pružanja pravne pomoći. Iznos mjesečnog mirovinskog primanja koji korisnik prima u valuti na teret inozemnog nositelja socijalnog osiguranja preračunat će se u kunsku vrijednost po srednjem tečaju Hrvatske narodne banke važećem na dan 30. studenoga 2015. godine. Ako do 30. studenoga 2015. godine inozemni nositelj socijalnog osiguranja ne dostavi podatke o iznosu mirovinskog primanja, korisnik razmjernog dijela hrvatske mirovine ostvaruje pravo na isplatu jednokratnog novčanog primanja u iznosu od 145,00 kuna.

Korisnici mirovinskih primanja iz točke II. ove Odluke koji su ostvarili mirovinu na temelju međunarodnih ugovora o socijalnom osiguranju ili primjenom pravnih propisa Europske unije u Republici Hrvatskoj i kojima iznos ukupnog mirovinskog primanja ostvarenog u Republici Hrvatskoj i iz inozemstva ne prelazi 2.000,00 kuna, a za koje inozemni nositelj socijalnog osiguranja nije dostavio podatak o iznosu mirovinskog primanja iz inozemstva, mogu Hrvatskom zavodu za mirovinsko osiguranje do 29. veljače 2016. godine dostaviti potvrdu inozemnog nositelja socijalnog osiguranja o visini mirovinskog primanja iz inozemstva, radi isplate jednokratnog novčanog primanja u skladu s točkom II. ove Odluke.

V.

Jednokratno novčano primanje pripada korisnicima iz točaka III. i IV. ove Odluke koji su prema podacima Hrvatskog zavoda za mirovinsko osiguranje 30. studenoga 2015. godine zatečeni u isplati u Republici Hrvatskoj.

VI.

Pravo na jednokratno novčano primanje u iznosu od 100,00 kuna ostvaruju, bez obzira na visinu mirovinskog primanja, korisnici mirovinskih primanja priznatih na teret nositelja socijalnog osiguranja iz republika bivše SFRJ koja se isplaćuju u Republici Hrvatskoj i koji su 30. studenoga 2015. godine zatečeni u isplati u Republici Hrvatskoj, pod uvjetom da pravo na jednokratno novčano primanje nije ostvareno prema točkama III. i IV. ove Odluke.

VII.

Ako korisnici obiteljske mirovine žive odvojeno, svakoj skupini korisnika podijeljene obiteljske mirovine isplata jednokratnog novčanog primanja pripada ovisno o visini mirovine za tu skupinu, u iznosu određenom prema točkama II. ili IV. ove Odluke.

VIII.

Ako se naknadno utvrdi nepripadnost prava na isplatu mirovinskog primanja ili naknade plaće za studeni 2015. godine, korisnik je dužan vratiti isplaćeno jednokratno novčano primanje.

IX.

Zadužuje se Hrvatski zavod za mirovinsko osiguranje da po službenoj dužnosti obavi isplatu jednokratnog novčanog primanja korisnicima mirovinskih primanja iz točaka III. do VII. ove Odluke.

Troškovi u vezi s isplatom jednokratnog novčanog primanja podmiruju se iz novčanih sredstava iz članka 24. stavka 9. Zakona o Umirovljenikom fondu (»Narodne novine«, br. 93/05, 41/07, 90/11 i 102/15).

X.

Upravno vijeće Hrvatskog zavoda za mirovinsko osiguranje donijet će, u roku od 30 dana od dana stupanja na snagu ove Odluke, akt o načinu obračuna i isplate jednokratnog novčanog primanja korisnicima mirovinskih primanja iz točaka III. do VII. ove Odluke.

XI.

Ova Odluka stupa na snagu osmoga dana od dana objave u »Narodnim novinama«.

Klasa: 022-03/15-04/465

Urbroj: 50301-04/04-15-4

Zagreb, 14. listopada 2015.

Predsjednik

Zoran Milanović, v. r.

112 16.10.2015 Odluka o isplati jednokratnog novčanog primanja iz sredstava koja pripadaju Republici Hrvatskoj kao članu Umirovljeničkog fonda